Man vil kunne både se og høre en del udrykningskøretøjer i morgen eftermiddag og aften omkring Aalborg Lufthavn og Flyvestation Aalborg. En større øvelse går nemlig i gang klokken 15 i eftermiddag, og den fortsætter til midnat. Det er en øvelse, som involverer både Region Nordjylland, Nordjyllands Beredskab, Aalborg Lufthavn og Nordjyllands Politi. - Borgerne, der måtte færdes i området og som ser eller hører noget, behøver ikke være urolige. Slet ikke. Det er blot vores beredskabsøvelse, der løber af stablen, beroliger den øvelsesansvarlige, vicepolitiinspektør Henrik Skals. Deltagere overraskes Øvelsen kan give anledning til forstyrrelser i trafikken og give en smule larm. Men det forventes ikke, at være til større gener for nordjyderne i området og trafikken omkring det. På grund af overraskelsesmomentet for dem, der deltager i øvelsen, kan Henrik Skals ikke komme nærmere, hvad øvelsen handler om. - Vi er på flyvestationens område, så der er flere øvelsesscenarier i spil, men kernen er, at beredskaberne skal udfordres på forskellig vis i håndtere hændelse og i at samarbejde. Tilbage i 2012, da der var en større øvelse, var det et simuleret flystyrt, som beredskab og politiet skulle håndtere på Flyvestationens område.
En stor øvelse går i torsdag eftermiddag i gang i området omkring Aalborg Lufthavn og Flyvestation Aalborg.